IZVEDBENA UREDBA KOMISIJE (EU) 2020/1540

z dne 22. oktobra 2020

o spremembi Izvedbene uredbe (EU) 2019/1793 glede sezamovega semena s poreklom iz Indije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1)(b)(ii) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (2) ter zlasti točke (b) prvega pododstavka člena 47(2) ter točk (a) in (b) prvega pododstavka člena 54(4) Uredbe,

ob upoštevanju naslednjega:

(1) Izvedbena uredba Komisije (EU) 2019/1793 (3) določa pravila o začasnem povečanju uradnega nadzora pri vstopu v Unijo, uvedenega za nekatera živila in krmo neživalskega izvora, uvoženih iz nekaterih tretjih držav, in posebne pogoje, ki urejajo vstop v Unijo nekaterih živil in krme iz nekaterih tretjih držav zaradi tveganja onesnaženja z mikotoksini, vključno z aflatoksini, ostanki pesticidov, pentaklorofenolom in dioksini ter tveganja mikrobiološke kontaminacije, kot je navedeno v Prilogi II k navedeni izvedbeni uredbi.

(2) Pojav nedavnih incidentov v zvezi z varnostjo hrane, ki so bili priglašeni prek sistema hitrega obveščanja za živila in krmo (RASFF), kot je bil vzpostavljen z Uredbo (ES) št. 178/2002, ter informacije glede uradnega nadzora, ki ga države članice izvajajo za sezamovo seme s poreklom iz Indije, zahtevajo spremembo Priloge II k Izvedbeni uredbi (EU) 2019/1793.

(3) Septembra 2020 so bile prek sistema RASFF priglašene zelo visoke vrednosti etilen oksida za nekatere serije sezamovega semena s poreklom ali poslanega iz Indije, ki so vstopile v Unijo. Navedene vrednosti za več kot 1 000-krat presegajo mejne vrednosti ostankov v višini 0,05 mg/kg za etilen oksid v skladu z Uredbo Evropskega parlamenta in Sveta (ES) št. 396/2005 (4).

(4) Tako onesnaženje pomeni resno tveganje za zdravje ljudi v Uniji, saj je etilen oksid razvrščen kot mutagen kategorije 1B, rakotvoren kategorije 1B in strupen za razmnoževanje kategorije 1B v skladu z Uredbo (ES) št. 1272/2008 Evropskega parlamenta in Sveta (5). Poleg tega etilen oksid ni odobren kot aktivna snov za uporabo v fitofarmacevtskih sredstvih v Uniji.

(5) Zaradi varovanja zdravja ljudi v Uniji je zato treba določiti posebne pogoje v zvezi z ostanki pesticidov na sezamovih semenih iz Indije. Zlasti bi bilo treba v uradnem spričevalu, ki je v skladu s členom 11(1) Uredbe (EU) 2019/1793 v povezavi s Prilogo II k navedeni uredbi priloženo vsem pošiljkam sezamovega semena iz Indije, navesti, da so proizvodi bili vzorčeni in analizirani za ostanke pesticidov, ki jih je treba spremljati v proizvodih rastlinskega izvora in na njih, ter da vsi rezultati vzorčenja in analize kažejo skladnost z zakonodajo Unije o mejnih vrednostih ostankov pesticidov. Rezultati vzorčenja in analize bi morali biti priloženi navedenemu spričevalu.

(6) Glede na sedanjo trgovino bi morale za pošiljke sezamovega semena s poreklom iz Indije, ki so državo porekla ali državo odpreme, če se navedena država razlikuje od države porekla, zapustile pred datumom začetka veljavnosti te uredbe, še naprej veljati zahteve, ki so se uporabljale pred navedenim datumom.

(7) Poleg tega in zaradi varovanja zdravja ljudi v Uniji bi bilo treba določiti 50 % pogostost fizičnih in identifikacijskih pregledov sezamovih semen s poreklom iz Indije na prisotnost ostankov pesticidov na mejah Unije.

(8) Izvedbeno uredbo (EU) 2019/1793 bi bilo zato treba ustrezno spremeniti.

(9) Glede na resno tveganje za zdravje ljudi, ki izhaja iz onesnaženih pošiljk sezamovega semena s poreklom iz Indije in glede na potrebo po hitrem ukrepanju bi morala ta uredba začeti veljati tretji dan po objavi.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2019/1793 Priloga II k Izvedbeni uredbi (EU) 2019/1793 se spremeni v skladu s Prilogo k tej uredbi.

Člen 2 Prehodni ukrepi Različica Uredbe (EU) 2019/1793 pred spremembami s to uredbo se še naprej uporablja za pošiljke sezamovega semena iz Indije, ki so državo porekla ali državo odpreme, če se navedena država razlikuje od države porekla, zapustile pred datumom začetka veljavnosti te uredbe.

Člen 3 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. oktobra 2020 Za Komisijo Predsednica Ursula VON DER LEYEN

(1) UL L 31, 1.2.2002, str. 1.

(2) UL L 95, 7.4.2017, str. 1.

(3) Izvedbena uredba Komisije (EU) 2019/1793 z dne 22. oktobra 2019 o začasnem povečanju uradnega nadzora in nujnih ukrepih, ki urejajo vstop nekaterega blaga iz nekaterih tretjih držav v Unijo, izvajanju uredb (EU) 2017/625 in (ES) št. 178/2002 Evropskega parlamenta in Sveta ter razveljavitvi uredb Komisije (ES) št. 669/2009, (EU) št. 884/2014, (EU) 2015/175, (EU) 2017/186 in (EU) 2018/1660 (UL L 277, 29.10.2019, str. 89).

(4) Uredba Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).

(5) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).